Opdatering 21. juli klokken 13.05: Kvinden er fundet i live. Navn og billede er derfor fjernet fra denne artikel. En 71-årig kvinde er gået fra sit hjem i Margretheparken i Hirtshals, og familie og venner har søndag formiddag ikke hørt fra hende i mere end et døgn. Derfor udsender Nordjyllands Politi nu en efterlysning af kvinde, der er dement og som sagtens kan bruge offentlig transport. - Hun kan være hvor som helst lige nu, og vi ved ikke, hvor vi skal lede. Derfor er det meget vigtigt, at folk kontakter os, hvis de ser hende, siger vagtchef Torben Larsen, Nordjyllands Politi til TV2 Nord. Indtil videre har Nordjyllands Politi blot modtaget en enkelt henvendelse om en, der muligvis har set kvinden i Hjørring. - De pårørende har tidligere prøvet at finde kvinden i Aalborg, en anden gang hun var væk. Hun kan altså være over hele Nordjylland, og derfor er det vigtigt, at vi får en konkret henvendelse, siger Torben Larsen.

Opsummering:
En 71-årig kvinde, som er dement, er forsvundet fra sit hjem i Hirtshals, og man har ikke hørt fra hende i mere end et døgn.